
На основу одредби Закона о студентском организовању, Пословника о раду Студентског парламента Филозофског факултета Универзитета у Нишу и Правилника о начину организовања и спровођењу избора за Студентски парламент Филозофског факултета у Нишу, дана 13. октобра 2026. године, доносим следећу
ОДЛУКУ

о расписивању допунских избора за Студентски парламент Филозофског факултета у Нишу

У складу са Правилником о начину организовања и спровођењу избора за Студентски парламент Филозофског факултета у Нишу (у даљем тексту: Правилник), одређујем да поступак кандидатуре траје у периоду од 14. октобра 2026. до, и закључно са 21. октобром 2026. године.

Студентске организације су у обавези да у периоду трајања кандидатског поступка обезбеде својим кандидатима кандидатске листе. Листе за кандидатуру студенти могу преузети из кутије у холу факултета, или са обавештења на студенстком порталу. Кандидати за Студентски парламент су у обавези да сакупе потписе подршке, однсоно 10% потписа у оквиру своје изборне јединице (одговарајуће године студија свог департмана). Студентске организације су у обавези да прикупе попуњене листе од својих кандидата по изборним јединицама утврђених Правилником, као и да исте овере, и да их предају Студентској изборној комисији (у даљем тексту: СИК).

Неформалне групе студената стичу могућност кандидатуре студената након прикупљања 10% потписа подршке студената од укупног броја студената Филозофског факултета у тренутку расписивања избора, што износи 391 потпис. Кандидати неформалне групе студената листе за кандидатуру могу преузети на начин на који то организује неформална група студената. Статус кандидата неформалне групе студената проглашава СИК увидом у списак прикупљених потписа. Кандидати за Студентски парламент су дужни да сакупе потписе подршке, однсоно 10% потписа у оквиру своје изборне јединице (одговарајуће године студија свог департмана). Неформалне групе студената  су у обавези да прикупе попуњене листе од својих кандидата по изборним јединицама утврђеним Правилником и да их предају СИК-у.

Попуњене кандидационе листе предају се СИК-у у просторији Канцеларије за развој каријере и подршку студентимана (канцеларија бр. 18, у приземљу) најкасније 21. октобра 2026. године, до 15 часова.

Избори за Студентски парламент су независни, и организују се у складу са Правилником и Законом о студентском организовању.

Током изборног процеса строго је забрањена свака злоупотреба утицаја, ауторитета и положаја  наставника, запослених или ангажованих на Филозофском факултету, као и њихово укључивање у процес избора или кандидатуре (осим у случају именовања за СИК). 

Забрањено је да функционери и активисти политичких партија или покрета утичу на изборе за Студентски парламент и врше притисак на студенте.

За прекршај горе наведених одредби, наставници, запослени или ангажовани подлежу дисциплинској и етичкој одговорности. Уколико факултет не обезбеди непристрасност и независност за одржавање изборног процеса може бити кажњен према одредбама Закона о студентском организовању.
Студенатски парламент броји укупно 47 чланова. Постоје 43 изборне јединице подељене на следћи начин: 40 изборних јединица студената ОАС, 1 изборна јединица студената продужене године, 1 изборна једица студената МАС, и 1 изборна јединица студената ДАС.

На департманима који према уписној квоти уписују више од 30 студената бира се по један кандидат за сваку годину студија.

На департманима који према уписној квоти уписују мање од 30 студената бира се један кандидат за I и II годину ОАС, и један кандидат за III и IV годину ОАС.

За кандидате студената продужене године ОАС и студената МАС студентска организација или неформална група студената предлаже листу од три кандидата.

За кандидате студената ДАС студентска организација или неформална група студената предлаже једног кандидата.

Право кандидатуре немају студенти који нису први пут уписани на годину за коју се кандидују, као ни студенти који су на било који начин дисциплински санкционисани.

Гласање на изборима за Студентски парламент одржаће се у холу Филозофског факултета, у четвртак, 22. октобра 2026. године, у периоду од 10 до 14 часова.

На дан гласања строго је забрањен било који вид промоције кандидата и листа.

Право гласа на изборима за Студентски парламент 2026. имају сви студенти Филозофског факултета Универзитета у Нишу.

